Komisijos reglamentas (EB) Nr. 835/2004
2004 m. balandžio 28 d.
iš dalies keičiantis Reglamentą (EB) Nr. 2076/2002 ir Sprendimus 2002/928/EB, 2004/129/EB, 2004/247/EB bei 2004/248/EB dėl tolesnio tam tikrų veikliųjų medžiagų, neįtrauktų į Direktyvos 91/414/EEB I priedą, naudojimo ryšium su Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimu
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutartį, ypač į jos 2 straipsnio 3 dalį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą, ypač į jos 57 straipsnį,
kadangi:
(1) Komisijos reglamente (EB) Nr. 2076/2002 [1] ir Komisijos sprendimuose 2002/928/EB [2], 2004/129/EB [3], 2004/247/EB [4] ir 2004/248/EB [5] yra nuostatos dėl tam tikrų veikliųjų medžiagų neįtraukimo į Direktyvos 91/414/EEB I priedą ir dėl valstybėmis narėmis vykdomo leidimų panaikinimo augalų apsaugos produktams, turintiems tų veikliųjų medžiagų. Tuose teisiniuose dokumentuose yra numatytos leidžiančios nukrypti nuostatos, pagal kurias ribotą laiką leidžiama toliau naudoti kai kurias iš tų medžiagų, laukiant pakaitų sukūrimo.
(2) Būtina tą reglamentą ir tuos sprendimus pertvarkyti dėl Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos (toliau - naujųjų valstybių narių) stojimo, kadangi tokios leidžiančios nukrypti nuostatos yra reikalingos naujosioms valstybėms narėms.
(3) Reglamentas (EB) Nr. 2076/2002 ir Sprendimai 2002/928/EB, 2004/129/EB,2004/247 ir 2004/248/EB turėtų būti iš dalies keičiami,
PRIĖMĖ ŠI REGLAMENTĄ:
1 straipsnis
Reglamento (EB) Nr. 2076/2002 II priedas iš dalies keičiamas pagal šio reglamento priedą.
2 straipsnis
Sprendimas 2002/928/EB iš dalies keičiamas taip:
1. 2 straipsnis papildomas šiuo c punktu:
"c) naudojimo atvejams, išvardytiems priedo lentelės C skiltyje, B skiltyje nurodyta valstybė narė gali palikti galioti leidimus, išduotus benomilo turintiems augalų apsaugos produktams, iki 2007 m. birželio 30 d., jei:
i) užtikrina, kad tokie rinkoje palikti augalų apsaugos produktai yra iš naujo ženklinami, siekiant atitikti apriboto naudojimo sąlygas;
ii) taiko visas atitinkamas rizikos švelninimo priemones visiems galimiems rizikos veiksniams sumažinti, kad būtų užtikrinta žmonių ir gyvūnų sveikatos bei aplinkos apsauga; ir
iii) užtikrina, kad tokiems naudojimo atvejams būtų rimtai ieškoma pakaitinių produktų arba metodų, visų pirma taikant veiksmų planus.
Ne vėliau kaip iki 2004 m. gruodžio 31 d. suinteresuotoji valstybė narė praneša Komisijai apie šios straipsnio dalies taikymą ir, visų pirma, apie veiksmus, kurių buvo imtasi pagal i, ii ir iii punktus, ir kas metus pateikia pagal šį punktą sunaudoto benomilo kiekio įverčius."
2. 3 straipsnis keičiamas šiuo tekstu:
"3 straipsnis
Bet koks atidėjimo laikotarpis, valstybių narių suteiktas pagal Direktyvos 91/414/EEB 4 straipsnio 6 dalies nuostatas, turi būti kiek įmanoma trumpesnis ir:
a) naudojimo atvejams, kuriems leidimas turi būti panaikintas per šešis mėnesius nuo šio sprendimo priėmimo, baigiasi ne vėliau, kaip po 18 mėnesių šio sprendimo priėmimo;
b) naudojimo atvejams, kuriems leidimas turi būti panaikintas iki 2007 m. birželio 30 d., baigiasi ne vėliau, kaip 2007 m. gruodžio 31 d."
"3. Priedas
A skiltis | B skiltis | C skiltis |
Veiklioji medžiaga | Valstybė narė | Naudojimas |
Benomilas | Slovakija | Lęšiai, tabakas, cukriniai runkeliai, rugiai |
"3 straipsnis
Sprendimo 2004/129/EB II priedo įrašo apie metidationą pabaigoje įrašomos šios eilutės:
Kipras | citrusų vaisiai ir alyvos, lapus metančių vaismedžių apdorojimas žiemą |
Slovakija | Obuoliai, abrikosai, vynuogės, kriaušės, persikai, slyvos, dekoratyviniai augalai |
4 straipsnis
Sprendimo 2004/247/EB priede įrašomos šios eilutės:
Lenkija | Smidrai (šparagai), rabarbarai, vaisiai (obuoliai, kriaušės, abrikosai, persikai, slyvos, vyšnios, graikiniai riešutai, serbentai, agrastai, avietės, vynuogės, braškės) |
5 straipsnis
Sprendimo 2004/248/EB priede įrašomos šios eilutės:
Vengrija | Kukurūzai |
Lenkija | Kukurūzai |
6 straipsnis
Šis reglamentas įsigalioja atsižvelgiant į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutartį ir jos įsigaliojimo dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 28 d.